b'\n_START_ARTICLE_\nLakydes\n_START_PARAGRAPH_\nLakydes (m.kreik. \xce\x9b\xce\xb1\xce\xba\xcf\x8d\xce\xb4\xce\xb7\xcf\x82, 200-luku eaa., kuoli n. 205 eaa.) oli antiikin kreikkalainen Platonin Akatemiaan kuulunut filosofi. H\xc3\xa4n oli kotoisin Kyrenest\xc3\xa4._NEWLINE_Lakydeest\xc3\xa4 tuli koulun johtaja Arkesilaoksen j\xc3\xa4lkeen noin vuonna 241 eaa. H\xc3\xa4n oli uuden Akatemian perustaja. Antiikin aikaiset todisteet puhuvat kuitenkin sen puolesta, ett\xc3\xa4 h\xc3\xa4n yhtyi Arkesilaoksen ajatuksiin, ja kuuluisi h\xc3\xa4nkin n\xc3\xa4in keskimm\xc3\xa4iseen Akatemiaan. Ajatusmaailmaltaan h\xc3\xa4n kuului opettajansa tavoin akatemialaisiin skeptikoihin._NEWLINE_Lakydes johti koulua 26 vuotta. H\xc3\xa4n luennoi Pergamonin kuninkaan Attalos I:n hankkimassa puutarhassa, jota alettiin kutsua h\xc3\xa4nen mukaansa nimell\xc3\xa4 Lakydeion. H\xc3\xa4nen j\xc3\xa4lkeens\xc3\xa4 koulun johtoon tulivat h\xc3\xa4nen oppilaansa Telekles ja Euandros, ja my\xc3\xb6hemmin Hegesinos Pergamonlainen ja Karneades. H\xc3\xa4nen sanotaan kirjoittaneen tutkielmia, mutta niist\xc3\xa4 yksik\xc3\xa4\xc3\xa4n ei ole s\xc3\xa4ilynyt. H\xc3\xa4nen sanotaan olleen hienostunut mies ja hyv\xc3\xa4 puhuja. Diogenes Laertios kertoo h\xc3\xa4nen kuolleen runsaaseen juomiseen, mutta muun muassa Eusebios kumoaa t\xc3\xa4m\xc3\xa4n, ja sanoo h\xc3\xa4nen olleen kaikessa kohtuullinen.'